Federer beperk sy kleibaan-seisoen | Netwerk24
Roger Federer gaan sy kragte spaar en geen opwarmingstoernooie op klei speel voor vanjaar se Franse Ope in Parys nie.
Roger Federer in 2019 in die Franse Ope in aksie. Dié toernooi sal vanjaar sy enigste op klei wees. Foto: Getty Images
Dié Switserse tennisheld se agent, Tony Godsick, het aan Reuters bevestig dat Federer se laaste toernooi voor sy besoek aan die rooi klei van Roland Garros ’n hardebaan-toernooi, die Miami Meesterstoernooi van 25 Maart tot 5 April, sal wees.
Dít beteken Federer, die wêreld se nr. 3, sal ’n lang blaaskans hê voor die Franse Ope op 24 Mei begin.
Vanjaar sal nie die eerste keer wees wat Federer ’n verkorte kleibaanseisoen het nie.
Nadat Federer ’n kniebesering in 2016 opgedoen het, wat hom die Franse Ope en Amerikaanse Ope laat misloop het, het hy in 2017, in ’n poging om sy loopbaan te verleng, geen wedstryde op klei gespeel nie. Hy het dieselfde in 2018 gedoen, voordat hy in 2019 in Madrid, Rome en in Parys op klei gespeel het.
Sy verskyning in die Franse Ope verlede jaar was sy eerste sedert 2015. Hy het uiteindelik in die halfeindronde in drie stelle teen die uiteindelike wenner, Rafael Nadal, verloor.
Nadal, wat verlede week in ’n vertoonwedstryd teen Federer in Kaapstad gespeel het voor ’n wêreldrekordskare, het nog nooit op Roland Garros teen die Switser verloor nie. Sy oorwinning oor hom verlede jaar was sy sesde in die Franse Ope.Federer het sy enigste Franse Ope-titel in 2009 gewen. – Sportredaksie
Bykomende bron: Tennis.com
Meer oor: Franse Ope | Roger Federer